
ঢাকায় দৈনিক ৩২০০ টন বর্জ্য অপসারিত হয়
রাজধানী ঢাকায় প্রতিদিন ছয় হাজার ১১০ টন গৃহস্থালি বর্জ্য উৎপাদিত হচ্ছে। এর মধ্যে ঢাকার প্রত্যেক নাগরিক ৩৭৭ গ্রাম বর্জ্য উৎপাদন করে, যার ৯৭ শতাংশই জৈব পদার্থ। বাকি ৩ শতাংশ বর্জ্য অজৈব। গত ১০ বছরে এ মহানগরীতে বর্জ্য উৎপাদন বেড়েছে প্রায় দ্বিগুণ। তবে বর্জ্য সংগ্রহের সক্ষমতাও বৃদ্ধি পেয়েছে তিন গুণ বৃদ্ধি পেয়ে ৭৫ শতাংশে উন্নীত হয়েছে। ১০ বছর আগে দৈনিক তিন হাজার ২০০ টন বর্জ্য উৎপাদনের বিপরীতে ৪৩ শতাংশ হারে অপসারিত হতো এক হাজার ৩৭৬ টন। ২০১৫ সালে এসে দৈনিক ছয় হাজার ১১০ টন বর্জ্য উৎপাদনের বিপরীতে অপসারিত হয় চার হাজার ৫৮২ টন। অর্থাৎ বর্তমানে প্রতিদিন তিন হাজার ২০৬ টন বর্জ্য বেশি অপসারিত হয়।
ব্র্যাক বিশ্ববিদ্যালয়ের ব্র্যাক ইনস্টিটিউট অব গভর্ন্যান্স অ্যান্ড ডেভেলপমেন্ট (বিআইজিডি) নগরের বর্জ্য ব্যবস্থাপনা নিয়ে করা এক বার্ষিক গবেষণায় এ তথ্য উঠে এসেছে। গতকাল রবিবার রাজধানীর হোটেল স্পেক্ট্রা কনভেনশন সেন্টারে আয়োজিত সেমিনারে গবেষণা প্রতিবেদনটি তুলে ধরা হয়। গবেষণায় শাকসবজি, মাছ, মাংস, ফল, পত্রিকা, প্লাস্টিক, পলিথিন, ইলেকট্রিক, গ্লাসসহ গৃহস্থালির বিভিন্ন কর্মকাণ্ড থেকে যা উৎপাদিত হয় সেটিকে বর্জ্য হিসেবে নির্ধারণ করা হয়।
সেমিনারে প্রধান অতিথি ছিলেন সাবেক তত্ত্বাবধায়ক সরকারের উপদেষ্টা পাওয়ার অ্যান্ড পার্টিসিপেশন রিসার্চ সেন্টারের (পিপিআরসি) নির্বাহী সভাপতি ড. হোসেন জিল্লুর রহমান। গবেষণা প্রতিবেদনের ওপর নির্ধারিত আলোচক ছিলেন বাংলাদেশ প্রকৌশল বিশ্ববিদ্যালয়ের পুরকৌশল বিভাগের অধ্যাপক ড. এ বি এম বদরুজ্জামান। অনুষ্ঠানে সভাপতিত্ব করেন বিআইজিডির নির্বাহী পরিচালক ড. সুলতান হাফিজ রহমান।
গবেষণায় দেখা গেছে, ঢাকা উত্তর ও দক্ষিণ সিটি করপোরেশনের ৯৩টি ওয়ার্ড থেকে দৈনিক ছয় হাজার ১১০ টন বর্জ্য উৎপাদিত হয়। ২০০৫ সালে ঢাকায় দৈনিক বর্জ্য উৎপাদিত হতো তিন হাজার ২০০ টন। সে হিসাবে গত ১০ বছরে রাজধানীতে বর্জ্য উৎপাদন বেড়েছে ৯০ শতাংশ।
প্রতিবেদনে উল্লেখ করা হয়, ২০০৫ সালে যেখানে দৈনিক ৪৩ শতাংশ বর্জ্য অপসারণ হতো, সেটি এখন বেড়ে ৭৫ শতাংশে উন্নীত হয়েছে। অর্থাৎ বর্জ্য ব্যবস্থাপনায় উন্নতি চোখে পড়ার মতো। রাজধানীতে একটি খানায় দৈনিক সবচেয়ে বেশি বর্জ্য আসে সবজি থেকে ৫৩ শতাংশ। দ্বিতীয় সর্বোচ্চ বর্জ্য উৎপাদন হয় মাছ-মাংস থেকে ২০ শতাংশ। তৃতীয় অবস্থানে আছে ফল ১৫ শতাংশ।
বিআইজিডি বলছে, অপেক্ষাকৃত শিক্ষিত পরিবারে বেশি বর্জ্য উৎপাদিত হয়। দৈনিক ৪০৯ গ্রাম। যেখানে দেড় কোটি মানুষের দৈনিক গড় বর্জ্য উৎপাদন হয় ৩৭৭ গ্রাম। এর কারণ ব্যাখ্যা করতে গিয়ে বিআইজিডি বলেছে, শিক্ষিত পরিবারে ভোগ ব্যয় বেশি। সে কারণে ওইসব পরিবারে বর্জ্য উৎপাদনও বেশি হয়। অন্যদিকে অশিক্ষিত পরিবারে দৈনিক বর্জ্য উৎপাদিত হয় ২৬২ গ্রাম।
গত জুলাই থেকে আগস্ট পর্যন্ত ঢাকা উত্তর ও দক্ষিণ সিটি করপোরেশনের ওপর বর্জ্য নিয়ে গবেষণার কাজ শুরু করে বিআইজিডি। দুই সিটি করপোরেশন থেকে মোট ৬০০ জনের সাক্ষাৎকার নেওয়া হয়। দৈব চয়নের ভিত্তিতে নমুনা আকারে দুই সিটির ছয়টি করে মোট ১২টি ওয়ার্ড থেকে তথ্য সংগ্রহ করে গবেষণাটি পরিচালনা করা হয়। গতকাল আনুষ্ঠানিকভাবে গবেষণা প্রতিবেদনটি প্রকাশ করা হয়।
গবেষণায় দেখা গেছে, যাঁদের মাসিক বেতন ৬০ হাজার টাকা বা তার চেয়ে বেশি ওইসব পরিবারে দৈনিক বর্জ্য উৎপাদিত হয় ৪৬০ গ্রাম। আর যাদের মাসিক বেতন ২০ হাজার টাকা বা তার নিচে তাদের দৈনিক বর্জ্য উৎপাদন হয় ৪০ শতাংশ কম। মার্চ থেকে জুন এ সময়ে অর্থাৎ গ্রীষ্মকালে সবচেয়ে বেশি বর্জ্য উৎপাদিত হয়। ৬২ শতাংশ। যেকোনো উৎসবে হয় ২৩ শতাংশ। এ ছাড়া শীতকালে ৭.৭ শতাংশ এবং বর্ষাকালে ৭.৩ শতাংশ বর্জ্য উৎপাদিত হয়। ৪৫ শতাংশ পরিবার বর্জ্য রাখার জন্য একের অধিক পাত্র ব্যবহার করেন। ৮৩ শতাংশ পরিবার বলেছে, প্রতিদিন ভ্যানে করে তাদের বর্জ্য নিয়ে যাওয়া হয়। ১০ শতাংশ নাগরিককে দূরে গিয়ে বর্জ্য ফেলে আসতে হয়। বর্জ্য অপসারণ বাবদ একটি পরিবার প্রতি মাসে ৫০ টাকা থেকে ১৫০ টাকা পরিশোধ করেন। এর মধ্যে ৫৩ শতাংশ পরিবার মাসে ৫০ টাকা, ৩০ শতাংশ পরিবার ৫০ থেকে ১০০ টাকা আর ১০ শতাংশ পরিবার ১৫০ টাকা পরিশোধ করে।
